שגרירות צרפת בישראל תקיים עצרת הזדהות בקריאה להגנה על חופש הביטוי בעקבות הטבח במערכת השבועון הסאטירי "שרלי הבדו"
שגרירות צרפת בישראל תקיים מחר (חמישי, 8.1.15) אירוע הזדהות עם הרוגי הטבח במערכת השבועון הצרפתי "שרלי הבדו", בקריאה להגנה על חופש הביטוי וחופש העיתונות. על-פי הודעת הנציגות הצרפתית בישראל, אירוע ההזדהות יתקיים בשעה 17:30 בבית שגריר צרפת ברח טולוז 1 ביפו. השגריר, פטריק מזונאב, יישא נאום. מניין ההרוגים במתקפת הטרור, שכוונה נגד אנשי מערכת העיתון הסאטירי, עומד לפי שעה על 12 בני-אדם. בין ההרוגים ארבעה קריקטוריסטים בכירים, דמויות ידועות מהאליטה האינטלקטואלית הוותיקה של צרפת: העורך סטפן שרבונייה (שחתם על איוריו בשם "שארב"), זורז וולינסקי, ברנרד ולהאק ("טיניו") וזאן קאבו. הטבח, שהיה כפי הנראה מעשה נקמה על האופן הבוטה והעקבי שבו לעגו אנשי העיתון הסאטירי לדת המוסלמית ולנכבדיה, נענה בשורה של אירועי סולידריות ברחבי העולם וברשת, שהאירוע שיתקיים ביפו הוא אחד מהם. "לא ניתן לאף אקט של ברבריזם לפגוע בחופש העיתונות", צוטט נשיא צרפת, פרנסואה הולנד, בהודעה שנשלחה מטעם השגרירות.